**LIETUVOS RESPUBLIKOS VYRIAUSYBĖ**



**N U T A R I M A S**

**DĖL TARNYBOS AR MOKYMOSI KITOSE VALSTYBĖSE LAIKO ĮSKAITYMO Į VIDAUS TARNYBOS STAŽĄ TVARKOS IR LIETUVOS RESPUBLIKOS VYRIAUSYBĖS 1995 M. SAUSIO 20 D. NUTARIMO NR. 83 „DĖL VIDAUS REIKALŲ, SPECIALIŲJŲ TYRIMŲ TARNYBOS, VALSTYBĖS SAUGUMO, KRAŠTO APSAUGOS BEI PROKURATŪROS SISTEMŲ, KALĖJIMŲ DEPARTAMENTO IR JAM PAVALDŽIŲ ĮSTAIGŲ IR VALSTYBĖS ĮMONIŲ PAREIGŪNŲ IR KARIŲ VALSTYBINIŲ PENSIJŲ SKYRIMO BEI MOKĖJIMO NUOSTATŲ PATVIRTINIMO IR TARNYBOS LAIKO, KURIO REIKIA PROCENTINIAM PRIEDUI UŽ IŠTARNAUTUS METUS GAUTI, NUSTATYMO“ PAKEITIMO**

2003 m. lapkričio 6 d. Nr. 1382

Vilnius

Vadovaudamasi Vidaus tarnybos statuto (Žin., 2003, Nr. [42-1927](https://www.e-tar.lt/portal/lt/legalAct/TAR.4FC026AC03AE)) 37 straipsnio 1 dalies 4 ir 9 punktais, Lietuvos Respublikos Vyriausybė nutaria:

1. Nustatyti, kad:

1.1. Į vidaus tarnybos stažą įskaitomas:

1.1.1. faktinis tarnybos kitų valstybių ginkluotosiose pajėgose, pasienio tarnyboje, vidaus reikalų ir kitose tarnybose (išskyrus tarnybą naikintojų būriuose ir batalionuose) laikas;

1.1.2. mokymosi kitų valstybių vidaus reikalų profesinio mokymo įstaigose, aukštosiose, specialiosiose vidurinėse, aukštesniosiose policijos (vidaus reikalų), saugumo ir karo mokyklose laikas, jeigu yra teisės aktų nustatyta tvarka kompetentingos institucijos suteiktas profesinės kvalifikacijos pripažinimas.

1.2. Nurodyti 1.1 punkte laikotarpiai į vidaus tarnybos stažą įskaitomi asmeniui, pateikusiam vidaus reikalų statutinės įstaigos vadovui, turinčiam teisę skirti šį asmenį į pareigas, prašymą įskaityti šiuos laikotarpius į vidaus tarnybos stažą ir juos patvirtinančius dokumentus.

1.3. Dokumentus, nurodytus 1.2 punkte, tikrina vidaus reikalų statutinės įstaigos personalo tarnyba ar valstybės tarnautojas (pareigūnas), atliekantis personalo tvarkymo funkcijas, ir per 30 kalendorinių dienų nuo dokumentų gavimo dienos teikia vidaus reikalų statutinės įstaigos vadovui išvadą dėl šių laikotarpių įskaitymo į vidaus tarnybos stažą.

1.4. Vidaus reikalų statutinės įstaigos vadovas, įvertinęs pateiktą išvadą dėl nurodytų 1.1 punkte laikotarpių įskaitymo į vidaus tarnybos stažą, priima sprendimą.

1.5. Nurodyti 1.1 punkte laikotarpiai, buvę iki 2003 m. gegužės 1 d. ir teisėtai įskaityti į vidaus tarnybos stažą, iš naujo nebesvarstomi ir netikslinami.

2. Pakeisti Lietuvos Respublikos Vyriausybės 1995 m. sausio 20 d. nutarimą Nr. 83 „Dėl Vidaus reikalų, Specialiųjų tyrimų tarnybos, valstybės saugumo, krašto apsaugos bei prokuratūros sistemų, Kalėjimų departamento ir jam pavaldžių įstaigų ir valstybės įmonių pareigūnų ir karių valstybinių pensijų skyrimo bei mokėjimo nuostatų patvirtinimo ir tarnybos laiko, kurio reikia procentiniam priedui už ištarnautus metus gauti, nustatymo“ (Žin., 1995, Nr. [8-173](https://www.e-tar.lt/portal/lt/legalAct/TAR.2738B7DC73B5); 2000, Nr. [61-1862](https://www.e-tar.lt/portal/lt/legalAct/TAR.E3A614D7AEE2)):

2.1. Išbraukti 3 punkto pradžioje žodžius „Vidaus reikalų ministras, Lietuvos Respublikos specialiųjų tyrimų tarnybos direktorius“, o po žodžių „už ištarnautus metus gauti“ – žodžius „vidaus reikalų, Specialiųjų tyrimų tarnybos“.

2.2. Išbraukti 4.1 punkto pirmojoje pastraipoje žodžius „vidaus reikalų, Specialiųjų tyrimų tarnybos“.

MINISTRAS PIRMININKAS ALGIRDAS BRAZAUSKAS

VIDAUS REIKALŲ MINISTRAS VIRGILIJUS BULOVAS